પ્રમાણિકતા એટલે પોતાના સ્વાર્થ માટે બીજા સાથે ખોટું બોલવું નહિ કે કોઈ જાતની છેતરપીંડી કરવી નહીં. આ નિયમ જો આપણે કોઈપણ સંજોગોમાં અને ગમે તે સ્થળે જાળવી રાખીએ તો સમજવું કે આપણે પ્રમાણિક છીએ. સત્યધર્મની સ્થાપના માટે કે અન્યાય સામે અવાજ ઉઠાવવા માટે કંઈક ખોટું બોલવું કે ખોટું કરવું પડે તો તે અપ્રમાણિકતા નથી. શરત માત્ર એટલી છે કે ખુદના સ્વાર્થ માટે એ ન થવું જોઈએ. કૃષ્ણ ભગવાન નાનપણમાં ગોકુળમાં ઘરે ઘરેથી માખણ ચોરી કરીને મિત્રોને ખવડાવતા. ગોકુળમાં થતું માખણ દાણ સ્વરૂપે મથુરામાં આપી દેવું પડતું હતું. તેના વિરોધ કરતા શ્રી કૃષ્ણ ભગવાનનું માખણ ચોરવાનું કાર્ય એ મથુરા નરેશ કંસ દ્રારા કરવામાં આવતી જોહુકમી અને અન્યાય સામેની લડત હતી. એવી જ રીતે ભારતમાતાની આઝાદી માટે ચંદ્રશેખર આઝાદે અંગ્રેજોની ટ્રેઈન લૂંટી હતી, તે અપ્રમાણિકતા ન હતી. પરંતુ ભારત માતાની આઝાદી માટે અંગ્રેજો સામેની લડત હતી.